Správa o činnosti misijného klubu SMH v K o b y l á c h za rok 2017

Činnosť misijného klubu v tomto období bola sprevádzaná 100- tým výročím zjavením Panny Márie vo Fatime. Všetky modlitby našich členov, púte a modlitbové aktivity vo farnosti boli viac zamerané na Pannu Máriu.

Prvou našou aktivitou bola pomoc pátrovi Humeňanskému pri oprave objektov na misiách v Rwande . Zbierkou vo farnosti sme mu pomohli sumou 2 360,- €. Počas pôstu sa už tradične zúčastňujeme zbierky „TEHLIČKA“ , ktorú organizuje SAVIO , ktorá bola v hodnote 700,- €. Pred veľkou nocou sme usporiadali prvý misijný jarmok , kde kúpou ponúkaných vecí, ktoré doniesli farníci sme podporili misie v hodnote 210,- €.

Každoročne prvoprijímajúcim deťom zakupujeme misijné ružence a ináč to nebolo ani v tomto roku.

Pápežské misijné diela košickej arcidiecézy usporadúvajú každoročne vedomostnú súťaž pre žiakov II. Stupňa základných škôl. Tohtoročnej súťaže sa zúčastnili Viktória Štalmachová, Timea Čechová a Martina Štalmachová, ktoré získali III. miesto. Občerstvenie a cestovné na túto akciu, ktorá sa konala v dome Veritas v Košiciach poskytol misijný klub v celkovej hodnote 28,70 €.

Naša dlhoročná misijná dobrovoľníčka Hana Šimkovičová buduje „Misijný dom“ v Sabinove a tak sme prispeli na dokončovacie práce sumou 400 €.

Aj tohto roku sme sa zapojili do akcie“Boj proti hladu“, ktorú poriadajú „Vincentínky“, aby sme tak pomohli hladujúcich. Pečením a  perníčka naše členky sa podieľali na pomoci hladujúcim v Afrike a farníci zakúpením tohto medovníkového srdiečka pomohli v celkovej hodnote 1 140,- €.

Prierez misijnej činnosti v Pápežských misijných dielach v košickej arcidiecéze urobil Bc. Štefan Kondis vo svojej knihe, ktorú vydal na konci jesene a na jej realizáciu sme prispeli čiastkou 200,- € s pomocou farskej rady.

V Advente pravidelne konáme akciu „Vitamínový cukrík pre Afriku“. Darované cukríky ako aj milodary na poštovné nám každoročne umožňujú zaslať deťom v Afrike cez 40 kg vitamínových cukríkov. Tohto roku sme spolu s cukríkmi zasielali aj rúcha pre duchovných otcov. Poštovné na tieto balíky bolo 423,- €.

Pomoc v núdzi každoročne uskutočňujeme v čase pre Vianocami: Jednej 2 člennej rodine pomáhame vianočným nákupom v hodnote 31,33 €.

Celý rok sme v modlitbách ale aj hmotnou pomocou mysleli na nášho bohoslovca v Benine Christoffera, ktorý ukončil štúdia na bohosloveckej fakulte a je v pastoračnom ročníku. Jeho finančná podpora predstavuje 600,- € ročne. Od novembra minulého roka máme nového bohoslovca Pierra, ktorý nastúpil do prvého ročníka seminára.

Adopciu srdca pre Alicu pokračujeme v tomto projekte a každý rok prispievame sumou 192,- €.

**Celková podpora misijných činností okrem modlitieb a obiet predstavuje 5 496,97 €.** Misijný klub Kobyly, Božena Fedorová